Sophie Hæstorp Andersen (S), 2009-12-09:
Socialdemokratiet går ind for et sundhedsvæsen, der er baseret på fri og lige ret til behandling, bygget på den faglige suverænitet hos læger og andre sundhedspersoner, og som er demokratisk forankret.
En hjørnesten for os er at sikre, at det offentligt drevne sundhedsvæsen også har de fornødne midler til at gennemføre og udvikle behandlinger af høj international kvalitet samt sikre en høj patientsikkerhed.
Prioriteringer er en daglig foreteelse inden for det offentlige sundhedsvæsen, på trods af at både den tidligere og nuværende regering har afsat ekstra ressourcer til sundhedsvæsenet.
I et sundhedsvæsen, der hele tiden kan levere flere og bedre behandlinger, er det enormt vigtigt, at der sikres mest mulig sundhed for pengene, samt at modvirke tendenser til social ulighed i adgangen til sundhed.
Den 17. juni i år fastslog Rigsrevisionen i sin beretning, at Sundhedsministeriet siden 2006 har haft viden om, at de private sygehusydelser på baggrund af ændrede markedsmæssige vilkår kunne erhverves til lavere priser end de fastsatte takster.
Hvad betyder dette?
Ja, regeringen var, som jeg tidligere har været inde på, ude at sige, at der intet ulovligt var foregået.
Det er det, sundhedsministeren henholder sig til i dag.
Det er også det, der er sket i de efterfølgende redegørelser til Rigsrevisionen fra henholdsvis Sundhedsministeriet og Finansministeriet.
Men det er jo ikke det, som alene er relevant for Rigsrevisionens beretning.
Det relevante i Rigsrevisionens kritik er jo, at man kunne have brugt tusindvis af kroner på at behandle andre patienter, f.eks. patienter med mere livstruende sygdomme såsom kræft, hjerte- eller nyresygdomme, eller man kunne have behandlet flere patienter med dårligt knæ, dårlig hofte, grå stær eller lignende.
Det svarer til prisen for at lave 12.000 kunstige hofter eller udføre 1.500 hjertetransplantationer, penge, der i stedet er kommet direkte ned i lommerne på ejerne af de private sygehuse.
Det er de offentlige sygehuse, der har betalt den ekstra regning, og når man betaler for meget, får man reelt mindre sundhed for de penge, samfundet har til rådighed.
Det er stik imod den intention, alle har for sundhedsvæsenet, om mest mulig sundhed for pengene.
Tidligere sundhedsminister Lars Løkke Rasmussens favorisering af de private sygehuse er veldokumenteret.
Et internt udredningsarbejde i regeringen har ifølge økonomi- og erhvervsministeren i Politiken i marts i år dokumenteret, at priserne til de private sygehuse lå 25 pct. for højt.
Statsminister Lars Løkke Rasmussen forhindrer stadig, at de private sygehuse konkurrerer med hinanden om pris og kvalitet.
I en aftale mellem regionerne og regeringen fra den 1. april 2009 forhindrer man igen, at der kan opstå konkurrence mellem de private sygehuse.
De private sygehuses takster skal indtil den 1. januar 2010 fastlægges i aftaler som hidtil, og fra den 1. januar 2010 skal de tage udgangspunkt i priserne på de mest effektive offentlige sygehuse.
Denne ideologiske understøttelse af privathospitalerne alene for at kunne opbygge en stor privat sektor på sygehusområdet og ikke for patienternes skyld skal standses nu – alene af den årsag at ventetiderne på en lang række væsentlige operationer lige nu er på et niveau, der ikke er set siden juli 2002, og at det f.eks. betyder, at patienter med grå stær i mange tilfælde må vente i op til 11 måneder for at få et tilbud, medmindre de selvfølgelig har en sundhedsforsikring.
I stedet foreslår Socialdemokraterne, at der etableres en model for det udvidede frie valg, der både sikrer konkurrence mellem offentligt og privat og imellem de private hospitaler, der opererer under det udvidede frie valg, og samtidig fastlægger høje og ensartede krav til kvalitet.
Det skal frigøre penge til at gøre behandlingerne bedre og til at behandle de patienter, der står på venteliste.
Socialdemokratiet vil på den baggrund sammen med SF, Det Radikale Venstre og Enhedslisten, gerne fremsætte følgende: Forslag til vedtagelse »Rigsrevisionen har påvist, at regeringen har betalt overpriser til de private sygehuse siden 2006.
Folketinget tager afstand fra overpriserne og finder det helt uacceptabelt, at regeringen ikke har taget skyldigt økonomisk hensyn i forbindelse med betalingen til de private sygehuse, hvilket ellers er en almen retsgrundsætning i dansk forvaltningsret.«